CELEX: 32019D1738
Language: bg
Date: 2019-10-16 00:00:00
Title: Решение За Изпълнение (ЕС) 2019/1738 на Комисията от 16 октомври 2019 година за даване на разрешение на Кралство Дания да сключи споразумения съответно с Гренландия и Фарьорските острови за парични преводи (нотифицирано под номер С(2019) 7302) (Само текстът на датски език е автентичен)

18.10.2019   
               
               
                  BG
               
               
                  Официален вестник на Европейския съюз
               
               
                  L 265/10
               
            
         РЕШЕНИЕ ЗА ИЗПЪЛНЕНИЕ (ЕС) 2019/1738 НА КОМИСИЯТА
         от 16 октомври 2019 година
         за даване на разрешение на Кралство Дания да сключи споразумения съответно с Гренландия и Фарьорските острови за парични преводи
         (нотифицирано под номер С(2019) 7302)
         (Само текстът на датски език е автентичен)
         ЕВРОПЕЙСКАТА КОМИСИЯ,HH
         като взе предвид Договора за функционирането на Европейския съюз,
         като взе предвид Регламент (ЕС) 2015/847 на Европейския парламент и на Съвета от 20 май 2015 г. относно информацията, придружаваща преводите на средства, и за отмяна на Регламент (ЕО) № 1781/2006 (1), и по-специално член 24 от него,
         като взе предвид молбата на Кралство Дания в съответствие с член 24 от Регламент (ЕС) 2015/847,
         като има предвид, че:
         
                     (1)
                  
                  
                     Съгласно Решение 2012/43/ЕС на Комисията (2) Дания получи дерогация по отношение на паричните преводи между Дания и съответно Гренландия и Фарьорските острови.
                  
               
                     (2)
                  
                  
                     На 1 май 2019 г. Дания поиска подновяване на дерогацията в съответствие с член 24 от Регламент (ЕС) 2015/847 за паричните преводи между Дания и съответно между Гренландия и Фарьорските острови.
                  
               
                     (3)
                  
                  
                     На 19 юли 2019 г. чрез писмена процедура държавите членки бяха уведомени от Комитета за предотвратяване на изпирането на пари и финансиране на тероризма, че Комисията смята, че е получила необходимата информация за разглеждане на искането от страна на Дания.
                  
               
                     (4)
                  
                  
                     Гренландия и Фарьорските острови не съставляват част от територията на Съюза, определена съгласно член 52 от Договора за Европейския съюз и член 355 от Договора за функционирането на Европейския съюз. Тези територии съставляват част от валутната зона на Дания. Следователно Гренландия и Фарьорските изпълняват критерия, определен в член 24, параграф 1, втора алинея, буква а) от Регламент (ЕС) 2015/847.
                  
               
                     (5)
                  
                  
                     Доставчиците на платежни услуги в Гренландия и Фарьорските острови участват пряко в системите за плащане и сетълмент на Дания, по-специално Kronos и Sumclearing. Следователно те изпълняват условието, определено в член 24, параграф 1, втора алинея, буква б) от Регламент (ЕС) 2015/847.
                  
               
                     (6)
                  
                  
                     За да могат регламентите на Съюза да се прилагат за Гренландия и Фарьорските острови, Дания следва да приеме специално законодателство за тази цел. С приемането от Дания на Закон № 325 от 30.3.2019 г. за Фарьорските острови и Закон № 326 от 30.3.2019 г. за Гренландия, се гарантира, че тези територии са включили в своите правни системи разпоредби, които съответстват на разпоредбите на Регламент (ЕС) 2015/847.
                  
               
                     (7)
                  
                  
                     Следователно Гренландия и Фарьорските острови са приели същите правила като установените с Регламент (ЕС) 2015/847 и изискват от съответните си доставчици на платежни услуги да ги прилагат, изпълнявайки по този начин критерия, предвиден в член 24, параграф 1, втора алинея, буква в) от посочения регламент.
                  
               
                     (8)
                  
                  
                     Следователно е целесъобразно поисканата дерогация да бъде разрешена на Дания.
                  
               
                     (9)
                  
                  
                     Мерките, предвидени в настоящото решение, са в съответствие със становището на Комитета за предотвратяване на изпирането на пари и финансиране на тероризма,
                  
               ПРИЕ НАСТОЯЩОТО РЕШЕНИЕ:
         
            Член 1
            На Кралство Дания се разрешава да сключи споразумение съответно с Гренландия и Фарьорските острови с цел паричните преводи между всяка от тези територии и Дания да бъдат третирани като парични преводи в рамките на Дания за целите на Регламент (ЕС) 2015/847.
         
         
            Член 2
            Решение 2012/43/ЕС се отменя.
         
         
            Член 3
            Адресат на настоящото решение е Кралство Дания.
         
         
            Съставено в Брюксел на 16 октомври 2019 година.
            
               
                  За Комисията
               
               Věra JOUROVÁ
               
                  Член на Комисията
               
            
         
         
            (1)  ОВ L 141, 5.6.2015 г., стр. 1.
         
            (2)  Решение за изпълнение 2012/43/ЕС на Комисията от 25 януари 2012 г. за даване на разрешение на Кралство Дания да сключи споразумения с Гренландия и Фарьорските острови за третиране на паричните преводи между Дания и всяка една от тези територии като парични преводи в рамките на Дания, съгласно Регламент (ЕО) № 1781/2006 на Европейския парламент и на Съвета (ОВ L 24, 27.1.2012 г., стр. 12).